
	REPUBLIKA HRVATSKA                                
MEĐIMURSKA ŽUPANIJA
OPĆINA SVETI JURAJ NA BREGU
	                  


                             OPĆINSKO VIJEĆE
KLASA: 602-03/26-01/02
URBROJ: 2109-16-03-26-1
Pleškovec, 06. listopada 2026. 

Na temelju članka 28. Statuta Općine Sveti Juraj na Bregu („Službeni glasnik Međimurske županije“, broj 30/23 i 04/25), Općinsko vijeće Općine Sveti Juraj na Bregu na svojoj 12. sjednici održanoj dana 06. listopada 2026. godine donosi

ODLUKU
o dodjeli jednokratne novčane nagrade za ostvarene iznimne rezultate 
za završetak studija

Članak 1.
Ovom Odlukom utvrđuju se uvjeti, način i postupak ostvarivanja prava na jednokratnu novčanu nagradu za ostvarene iznimne rezultate za završetak studija (u daljnjem tekstu: nagrada), visina nagrade te način njezine isplate.
Nagrada se dodjeljuje u svrhu poticanja obrazovanja i vrednovanja uspješno završenog visokog obrazovanja osoba s prebivalištem na području Općine Sveti Juraj na Bregu.

Članak 2.
Pravo na nagradu ostvaruje se za završetak:
1. sveučilišnog prijediplomskog studija,
2. sveučilišnog diplomskog studija,
3. sveučilišnog integriranog studija,
4. sveučilišnog specijalističkog studija,
5. doktorskog studija,
6. stručnog kratkog studija,
7. stručnog prijediplomskog studija,
8. stručnog diplomskog studija.

Za završetak svake pojedine razine odnosno vrste studija iz stavka 1. ovoga članka korisnik može ostvariti pravo na nagradu samo jednom, neovisno o broju završenih studija iste razine odnosno vrste.
Korisnik koji nakon završetka prijediplomskog studija završi diplomski studij može ostvariti pravo na nagradu za završetak prijediplomskog studija i ponovno za završetak diplomskog studija.
Članak 3. 
Pravo na nagradu može ostvariti osoba koja kumulativno ispunjava sljedeće uvjete:
1. ima prebivalište na području Općine Sveti Juraj na Bregu neprekidno najmanje 3 godine od dana podnošenja zahtjeva,
2. završila je studij iz članka 2. ove Odluke,
3. ostvarila je prosjek ocjena završne godine studija najmanje 4,0,
4. nema nepodmirenih dospjelih obveza prema Općini Sveti Juraj na Bregu na adresi prebivališta,
5. ispunjava ostale uvjete propisane ovom Odlukom.
Pravo na nagradu ostvaruje se neovisno o tome je li studij završen na visokom učilištu u Republici Hrvatskoj ili u inozemstvu.

Članak 4.
Visina jednokratne novčane nagrade za završetak pojedine razine odnosno vrste studija iz članka 2. stavka 1. ove Odluke iznosi 1.000,00 eura.
Za završetak sveučilišnog integriranog prijediplomskog i diplomskog studija nagrada iznosi 2.000,00 eura.

Članak 5.
Zahtjev za ostvarivanje prava na nagradu podnosi se Jedinstvenom upravnom odjelu Općine Sveti Juraj na Bregu.
Uz zahtjev podnositelj prilaže:
· dokaz o završenom studiju, odnosno diplomu, svjedodžbu ili drugu odgovarajuću javnu ispravu visokog učilišta,
· dokaz o ostvarenom prosjeku ocjena završne godine studija iz kojeg je razvidno da prosjek ocjena iznosi najmanje 4,00,
· presliku osobne iskaznice,
· uvjerenje o prebivalištu, ne starije od 30 dana od dana podnošenja zahtjeva,
· podatak o IBAN-u računa na koji će se izvršiti isplata nagrade.
Jedinstveni upravni odjel može podatke potrebne za utvrđivanje prava na novčanu nagradu pribaviti po službenoj dužnosti ili zatražiti dopunu dokumentacije od podnositelja zahtjeva.
Prije odobrenja isplate Jedinstveni upravni odjel po službenoj dužnosti provjerava u službenim evidencijama Općine Sveti Juraj na Bregu jesu li podmirene sve dospjele obveze na adresi prebivališta podnositelja zahtjeva prema Općini Sveti Juraj na Bregu.

Članak 6.
Zahtjev za ostvarivanje prava na nagradu podnosi se u roku od godine dana od dana završetka studija.
Danom završetka studija smatra se datum naveden na diplomi, svjedodžbi ili drugoj odgovarajućoj javnoj ispravi kojom se dokazuje završetak studija.

Članak 7.
Ispunjavanje uvjeta za ostvarivanje prava na nagradu utvrđuje Jedinstveni upravni odjel Općine Sveti Juraj na Bregu.
O ostvarivanju prava na nagradu odlučuje općinski načelnik donošenjem odgovarajuće odluke.
Nagrada se isplaćuje jednokratno na račun podnositelja zahtjeva.

Članak 8.
Za potrebe provedbe ove Odluke Jedinstveni upravni odjel vodi evidenciju o podnesenim zahtjevima i osobama kojima je nagrada isplaćena.
Evidencija iz stavka 1. ovoga članka vodi se osobito radi utvrđivanja je li korisnik već ostvario pravo na nagradu za istu razinu odnosno vrstu studija.
Osobni podaci prikupljaju se i obrađuju u opsegu potrebnom za provedbu ove Odluke i u skladu s propisima kojima se uređuje zaštita osobnih podataka.

Članak 9.
Sredstva za provedbu ove Odluke osiguravaju se u Proračunu Općine Sveti Juraj na Bregu.
Isplata nagrade izvršit će se u skladu s raspoloživim sredstvima osiguranima u Proračunu Općine Sveti Juraj na Bregu.

Članak 10.
Zahtjev za ostvarivanje prava na nagradu i način ostvarivanja prava pobliže se uređuju javnim pozivom koji raspisuje općinski načelnik.
Javnim pozivom osobito se mogu utvrditi obrazac zahtjeva, način podnošenja zahtjeva, uvjeti za ostvarivanje prava, dokumentacija koja se prilaže uz zahtjev i druge pojedinosti potrebne za provedbu ove Odluke.

Članak 11.
Ova Odluka stupa na snagu osmog dana od dana objave „Službenom glasniku Međimurske županije“.


                                                                           PREDSJEDNICA
                                                                                                   Općinskog vijeća
                                                                                       Maja Bistrović, mag.ing.geoing.

